જાણીતા ફિલ્મ વિવેચક કાર્તિકેય ભટ્ટ પોતાનો મત રજૂ કરતાં કહે છે કે, “આ પરિવર્તન તો આવવાનું જ હતું, ૧૯૯૬માં આવેલી ‘દેશ રે જોયા દાદા પરદેશ જોયા’, વર્ષા અડાલજાના પુસ્તક ‘મારે પણ એક ઘર હોય’ પરથી સંદીપ પટેલે બનાવેલ ‘મોતીના ચોક રે સપનાંમાં દીઠાં’, જે.ડી. મજીઠિયાની ‘દરિયાછોરું’, ‘મોક્ષ’ વગેરે ફિલ્મોએ આશાઓ જગાવી હતી, પરંતુ આ પ્રયત્નો છૂટાછવાયા હોવાથી અને સિંગલ સ્ક્રીનનો સમયગાળો એટલે ધારી સફળતા ન મળી. હવે મલ્ટિપ્લેક્સનો જમાનો આવ્યો છે અને ટેક્નોલોજીનો સાથ પણ મળ્યો છે. તેથી નિર્માતોઓ વધુ પૈસા રોકવાની હિંમત દાખવશે અને પ્રેક્ષકો વધુ થયા છે ઉપરાંત મલ્ટિપ્લેક્સના ટિકિટદર ઊંચા હોવાથી વળતર પણ સારું મળશે. જે ગુજરાતી ફિલ્મોના અર્થતંત્ર માટે ફાયદાકારક સાબિત થશે.”